இளம் நந்தினி மற்றும் ஆதித்த கரிகாலன் ஆகியோருக்கு இடையில் வளரும் காதலை இளவரசி குந்தவை, செம்பியன் மாதேவி ஆகியோரால் விரும்பப்படவில்லை. ஏனெனில் அநாதையான நந்தினியை அரச குடும்பத்தில் ஏற்க முடியாது என்பதால் அவள் அவர்களால் நிராகரிக்கப்படுகிறாள். நந்தினி பின்னர் பாண்டிய மன்னனான வீரபாண்டியனால் ஆதரிக்கபடுவதாக கூறப்படுகிறது.  
தற்போது, முதலாம் இராஜராஜன் என்றழைக்கப்படும் *பொன்னியின் செல்வன்* மரணமடைந்ததாக வெளிவரும் செய்தி பேரரசை நிலைகுலையச் செய்கிறது. பார்த்திபேந்திர பல்லவன் நந்தினியை கடற்கரையில் சந்திக்கிறான். மேலும் பேரரசின் எதிர்காலத்திற்காக ஆதித்த கரிகாலனை கடம்பூர் மாளிகைக்கு அழைத்துவருமாறு அவனை நந்தினி தவறாக வழிநடத்துகிறாள். பாண்டிய ஆபத்துதவிகளான ரவிதாசனும் மற்ற உறுப்பினர்களும் பொன்னியின் செல்வன் இறந்துவிட்டார் என்பதை உறுதிப்படுத்த விரும்புகின்றனர்.  
வல்லவரையன் வந்தியத்தேவனும் பூங்குழலியும் உயிர் பிழைத்து கடுமையாக நோய்வாய்ப்பட்ட நிலையில் உள்ள பொன்னியின் செல்வனுடன் உள்ளனர். கடலில் மூழ்கியதில் இருந்து 'ஊமை ராணி''யால் பொன்னியின் செல்வன் காப்பாற்றப்பட்டதை நினைவு கூர்கின்றனர். அவர்கள் ஆழ்வார்க்கடியான் நம்பி மற்றும் சேந்தன் அமுதன் ஆகியோரை சந்திக்கும் வாய்ப்பு ஏற்படுகிறது. பொன்னியின் செல்வனுக்கு நாகப்பட்டினத்தில் உள்ள பௌத்த துறவிகளிடம் சிகிச்சைக்கு அழைத்துச் செல்ல ஆழ்வார்க்கடியான் பரிந்துரைக்கிறார். ரவிதாசனும் அவனது சக ஆபத்துதவிகளும் நெருங்கி வருவதை அவர்கள் கவனிக்கிறார்கள். எனவே, வந்தியத்தேவன் அவர்களை திசைதிருப்பி அழைத்துச் சென்று பொன்னியின் செல்வனைக் காப்பாற்றுகிறான். இதற்கிடையில், மதுராந்தகன் தன்னை அரியணைக்கு வாரிசாகப் பிரகடனப்படுத்திக் கொள்கிறான். மேலும் அவன் காளாமுகர்களான சிவனடியார்களின் ஆதரவைப் பெறுகிறான். மேலும் கொத்திகா, இராட்டிரகூட மன்னருடன் நட்பு கொள்கிறான். முன்பு நடந்த ஒரு போரில் ஆதித்த கரிகாலனால் தோற்கடிக்கப்பட்டதற்குப் பழிவாங்கும் விதமாக இராட்டிரகூட மன்னன் மதுராந்தகனுடன் கூட்டு சேரவும், தன் மகளை அவனுக்கு திருமணம் செய்து கொடுத்து உறவை பலப்படுத்திக்கொள்ளவும் முடிவெடுக்கிறான்.  
நந்தினியும், ரவிதாசனும் அடக்கிய சதிகார்கள் ஒரே நேரத்தில் ஆதித்த கரிகாலன், சுந்தர சோழர், பொன்னியின் செல்வன் ஆகியோரைக் கொல்ல சதி செய்கிறனர். மேலும் ஆதித்த கரிகாலனை கடம்பூரில் கொல்ல திட்டமிட்டுள்ளதாக நந்தினி அவர்களிடம் கூறுகிறாள். அங்கு ரவிதாசன் குழுவினரிடம் பிடிபட்ட வந்தியத்தேவன், சுயநினைவில்லாமல் இருப்பது போல் நடித்து, அவர்கள் பேசிக்கொள்வதைக் கேட்கிறான். பின்னர் அவனிடம் வரும் நந்தினியிடம் ஊமை ராணியைப் பார்த்ததாக தெரிவிக்கிறான். அவர் நந்தினியைப் போலவே இருந்ததையும் கூறுகிறான். பதிலுக்கு, நந்தினி வந்தியத்தேவனை மரணத்திலிருந்து விடுவிக்கிறாள். நம்பி மாறுவேடமிட்டு வந்து வந்தியத்தேவனைச் சந்திக்கிறார். வந்தியத் தேவன் குந்தவையைச் சந்திக்க விரைந்து சென்று பொன்னியின் செல்வன் உயிருடன் இருப்பதை அவளுக்குத் தெரிவிக்கிறான். அவள் அவன் மீது தனக்குள்ள ஈர்ப்பை வெளிப்படுத்துகிறாள். இதற்கிடையில் பொன்னியின் செல்வன் உயிருடன் இருப்பதை ஆழ்வார்கடியான் ஆதித்த கரிகாலனிடம் தெரிவிக்கிறார். குந்தவை, ஆதித்த கரிகாலன் ஆகிய இருவரும் பொன்னியின் செல்வன் குணமடைந்து தங்கியுள்ள நாகை பௌத்தவிகாரைக்கு விரைகின்றனர். ஆதித்த கரிகாலனை கடம்பூரில் வைத்து படுகொலை செய்ய நந்தினி திட்டமிட்டுள்ளாள் என்று வந்தியத்தேவன் அவனிடம் தெரிவிக்கிறான். மேலும் அங்கு செல்லவிருக்கும் முடிவை கைவிடும்படி அவனிடம் கோரிக்கை விடுக்கிறான். ஆனால் அவனது வேண்டுகோளை நிராகரித்துவிட்டு வந்தியத்தேவனுக்கு தன்னைப் பின் தொடர வேண்டாம் என்று கட்டளையிடுகிறான். பொன்னியின் செல்வன் குந்தவையிடம் தன்னை கடலில் இருந்து மீட்ட ஊமை ராணி நந்தினியை ஒத்திருப்பதாக கூறுகிறான். நந்தினியை முதன்முதலாகப் பார்த்த தன் தந்தை அதிர்ச்சி அடைந்ததை நினைத்து, ஊமை ராணி யார் என்பது அவருக்குத் தெரியுமோ என்று குந்தவை சந்தேகிக்கிறாள்.  
அவள் தஞ்சாவூருக்கு பயணம் செய்து, சுந்தர சோழரை எதிர்கொண்டு ஊமை ராணி குறித்து அவரிடம் கேள்விகள் கேட்கிறாள். அவர் இளைஞனாக இருந்தபோது ஒரு சமயம் பாண்டியர்களால் துரத்தப்பட்டபோது இலங்கைப் பகுதியில் இருந்த ஒரு தீவில் மந்தாகினியை (ஊமை ராணி) சந்தித்ததையும் அவளுடன் உறவில் சில நாட்கள் இருந்ததையும் அவளிடம் கூறுகிறார். சோழர்களின் கப்பல் வந்து அவரை மீட்க வந்த நிலையில் மந்தாகினியை திரும்பவந்து அழைத்துச் செல்வதாக கூறிவிட்டு நாடு வந்து சேர்ந்ததையும் குறிப்பிடுகிறார். தான் இராச்சியத்திற்குத் திரும்பி வந்த பிறகு வானவன் மதேவியை மணக்கும் சூழல் ஏற்படுகிறது. அதன் பிறகு அவர் அவளைத் திரும்பப் அழைத்துவர முயன்றார், ஆனால் அவள் நீரில் மூழ்கி இறந்துவிட்டதாக செய்தி கிடைத்தது என்று சுந்தர சோழர் குறிப்பிடுகிறார். நந்தினி தன் ஒன்றுவிட்ட சகோதரியாக இருக்கலாம் என்று குந்தவை சந்தேகிக்கிறாள். மேலும் இது குறித்து செம்பியன் மகாதேவியிடம் உரையாடுகிறாள். சுந்தர சோழர் வானவன் மகாதேவியை மணந்து கிட்டத்தட்ட இரண்டு ஆண்டுகளுக்குப் பிறகு, மந்தாகினி கர்ப்பினியாக தஞ்சைக்கு வந்ததாக குந்தவையிடம் கூறுகிறார். அதனால் நந்தினி குந்தவையின் ஒன்றுவிட்ட சகோதரி அல்ல என்பதை புரியவைத்து, அவளை ஆசுவாசப்படுத்துகிறார். இதற்கிடையில், பாண்டிய ஆபத்துதவிகள் பொன்னியின் செல்வன் இருப்பதை அறிந்து அவரை விகாரையில் கொலை செய்ய சதி செய்கிறார்கள். ஆனால் பொன்னியின் செல்வன் அவர்களின் முயற்சிகளை முறியடிக்கிறார். பூங்குழலியும் சேந்தன் அமுதனும் தஞ்சாவூர் கோட்டைக்குள் நுழைகிறார்கள், பாண்டிய ஆபத்துதவிகளும் தஞ்சாவூர் கோட்டைக்குள் நுழைகின்றனர். மந்தாகினி இதைப் பார்த்து அவர்களைப் பின்தொடர்கிறார். பூங்குழலி மந்தாகினியையும் பாண்டிய ஆபத்துதவிகளையும் பார்க்கிறாள். வானதியின் மாமா பெரிய வேளாளர் பொன்னியின் செல்வனின் மரணத்திற்காக கோட்டையை முற்றுகையிட்டு கோட்டைத் தளபதியான சின்ன பழுவேட்டரையருடன் மோதலில் ஈடுபடுகிறார். ஒரு கட்டத்தில் மதுராந்தகன் கோட்டையிலிருந்து சுரங்கப்பாதை வழியாக தப்பித்து இராட்டிரகூடர்களிடம் தஞ்சம் புகுகிறான். பொன்னியின் செல்வன் வானதியுடன் கோட்டைக்கு வந்து, இரு படைகளுக்கும் இடையில் இடையே சமாதானத்தை ஏற்படுத்துகிறார்.  
பூங்குழலி, பாண்டியர்களைப் பார்த்ததும், சின்ன பழுவேட்டரையரிடம் அவர்களின் ஊடுருவல் குறித்து எச்சரிக்கிறாள். இதற்கிடையில், கடம்பூரில், பெரிய பழுவேட்டரையரும், பிற சிற்றரசர்களும் ஆதித்த கரிகலனுக்கும் மதுராந்தகனுக்கும் இடையே இராச்சியத்தை இரண்டாக பிரிக்க முன்மொழிகின்றனர். ஆனால் ஆதித்த கரிகாலன் அதை எதிர்த்து, மதுராந்தகனுக்கே இராச்சியத்தை விட்டுக் கொடுத்துவிட ஒப்புக்கொள்கிறான். பெரிய பழுவேட்டரையர் மதுராந்தகனிடம் செய்திகளை தெரிவிப்பதற்காக தஞ்சாவூருக்குச் செல்கிறார். ஆனால் இலங்கையில் பாண்டியர்களுக்கு உதவிய படகோட்ட வீரரான கருத்திருமன், கடம்பூரில் ஆதித்த கரிகாலனைக் கொல்ல நந்தினியும், பாண்டியர்களின் ஆட்களும் சதித்திட்டம் தீட்டியுள்ளதை அவருக்குத் தெரிவிக்கிறான். ஆதித்த கரிகாலனைக் காப்பாற்றும் நோக்கத்தில், அவன் மீண்டும் அவர் கடம்பூருக்கு விரைகிறார். அதே நேரத்தில் பாண்டியர்களும் ஒரு சுரங்கப்பாதை வழியாக கடம்பூரில் ஊடுருவுகிறார்கள். ஆதித்த கரிகாலனைக் காப்பாற்ற வந்தியத்தேவனும் செல்கிறான். மந்தாகினி சுந்தர சோழரை நோக்கிச் செல்கிறாள். ஆனால் அவரை நோக்கி எய்த அம்பு பாய்ந்து அவள் இறந்துவிடுகிறாள்; துக்கத்தால் தந்தை அலறுவதைக் கேட்ட பொன்னியின் செல்வன், அங்கு வந்து பாண்டியக் கொலையாளிகளை அடக்கி அவர்களைக் கொல்கிறான். கடம்பூரில், ஆதித்த கரிகாலன் நந்தினியைச் சந்தித்து, அவளிடம் தன்னைக் கொல்லும்படி வேண்டுகிறான். அவள் அவனைக் குத்தமுடியாமல் தடுமாறுகிறாள். இருவரும் கத்தியைப் பிடித்தபடி தடுமாறும் நிலையில், நந்தினியின் கைகளில் இருந்த கத்தியால் அவன் குத்தப்பட்டு கொல்லப்படுகிறான். பாண்டியர்கள் அவளை கடம்பூரில் இருந்து பத்திரமாக வெளியேற்றுகின்றனர். இதற்கிடையில், ஆதித்த கரிகாலனை மீட்க முயலும் வந்தியத்தேவன் மயக்கமுற்றுவிடுகிறான். பெரிய பழுவேட்டரையரை பாண்டியர்கள் மயக்கத்தில் ஆழ்த்தி தங்களுடனே அவரை கொண்டு செல்கின்றனர்.